《观汪丞相所藏崔白画罗汉》
宋代·折彦质

山堂漠漠开晓烟，何许大士当四筵。
坐忘默识形骸外，持钵植四风露前。
老龙欲奋屡回首，於菟甚驯非畏鞭。
小儿已解辨人我，抱头怖走成痴颠。
岂知畏爱果何物，手里舍利空烛天。
嗟余耳目更浅陋，喜欢获遇希有缘。
神明泰定始一笑，摩挲粉墨心茫然。
平生崔白画常见，邂逅入眼多弃捐。
莫言人物斗奇崛，醉里落笔神助焉。
汪公昔入魏帅幕，叹息钜壁围神仙。
归寻十胥好东绢，恰有名手能摹传。
提携万里到岭表，尤物自得高人怜。
迩来劫火坏诸有，陪都正苦纷戈鋋。
无力挽河为吹洗，披图感极泪如泉。

作者简介：云中（今山西大同）人，字仲古，号葆真居士。折可适子。高宗绍兴六年，累官签书枢密院事，寻罢。秦桧为相，以彦质为赵鼎所引，安置郴州。有《葆真居士集》。